DECRETO 584/2005, do 15 de decembro, polo que se acepta o legado disposto a favor da Comunidade Autónoma de Galicia por María Lucía Rodríguez Varela.
CONSELLERÍA DE ECONOMÍA E FACENDA — III. OUTRAS DISPOSICIÓNS — 05/01/2006

María Lucía Rodríguez Varela faleceu o 22 de marzo de 1998, na cidade de Ourense, solteira e sen herdeiros forzosos.
A finada formalizou testamento aberto na notaría de Ourense de Antonio Pol González, o 21 de xullo de 1989. Posteriormente, con data do 7 de marzo de 1998, a causante outorgou testamento hológrafo, protocolizado no ano 2000, modificando certos parágrafos dispositivos do anterior, sen que tal alteración chegase a afectar o estipulado finalmente a favor desta Administración.
María Lucía Rodríguez Varela dispuxo a totalidade da súa herdanza por legados, sen designar testamenteiro, instituíndo legatario dos seus bens inmobles no municipio de Gomesende, na cláusula cuarta do seu testamento de 1989, nos seguintes termos: «Lega todos os bens inmobles que radiquen no municipio de Gomesende ao Estado, coa obriga de destinalos ao cumprimento dos fins do Instituto para a Conservación da Natureza (Icona) ou organismo con fins máis parecidos que puidese substituílo».
Segundo informe emitido polo Gabinete Xurídico Territorial de Ourense, da Asesoría Xurídica Xeral da Xunta de Galicia, de data do 23 de maio de 2001, a legataria destes bens é a Comunidade Autónoma de Galicia en virtude das competencias que ten asumidas en materia de administración forestal, como organismo máis parecido que puidese substituír a aquel do Estado. En concreto, tal asunción de competencias, produciuse ao amparo dos artigos 27, parágrafos 10, 11, 15 e 30, e 30.3º do Estatuto de autonomía de Galicia, téndose substanciado xa en fase preautonómica polo Real decreto 167/1981, do 9 de xaneiro, de transferencia de competencias da Administración do Estado á Xunta de Galicia en materia de conservación da natureza, e posteriormente polos reais decretos 1234/1983 e 1535/1984, entre outros, e en concreto sobre o traspaso das funcións e servizos xunto co patrimonio e medios materiais e persoais do Icona. Así o enten
deu tamén a Administración do Estado que, tras ter iniciado expediente sucesorio ao seu favor, remitiu as actuacións a esta Administración autonómica. Actualmente, en virtude do artigo 20.2º, 3º e 5º da Lei 33/2003, do patrimonio das administracións públicas, disponse, xenericamente para esta controversia, a sucesión en favor da Administración competente.
Segundo o artigo 17 da Lei 3/1985, do 12 de abril, do patrimonio da Comunidade Autónoma galega, a adquisición pura e simple de bens a título gratuíto ou lucrativo requirirá decreto do Consello da Xunta de Galicia, por proposta da Consellería de Economía e Facenda.
Na súa virtude, por proposta do conselleiro de Economía e Facenda, e logo de deliberación do Consello da Xunta de Galicia na súa reunión do quince de decembro de dous mil cinco,
DISPOÑO:
Artigo 1º
Aceptar o legado disposto a favor da Comunidade Autónoma de Galicia por María Lucía Rodríguez Varela.
Por vontade da causante, o patrimonio legado, os bens inmobles da súa pertenza localizados no municipio de Gomesende, quedan afectos a fins en materia de conservación da natureza e adscritos á Consellería de Medio Ambiente e Desenvolvemento Sostible.
Artigo 2º
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, quince de decembro de dous mil cinco.
Emilio Pérez Touriño
Presidente
José Ramón Fernández Antonio
Conselleiro de Economía e Facenda